กระทรวงสาธารณสุข ย้ำอย่าหลงเชื่อข่าวที่แชร์จากโซเชียลกรณีสถานการณ์แพร่ระบาดไวรัสโคโรนาในประเทศไทย พร้อมขอให้มั่นใจเจ้าหน้าที่กระทรวงทำงานอย่างเต็มที่
กระทรวงสาธารณสุข ย้ำอย่าหลงเชื่อข่าวที่แชร์จากโซเชียลกรณีสถานการณ์แพร่ระบาดไวรัสโคโรนาในประเทศไทย พร้อมขอให้มั่นใจเจ้าหน้าที่กระทรวงทำงานอย่างเต็มที่นายอนุทิน ชาญวีรกุล รองนายกรัฐมนตรีและรัฐมนตรีว่าการกระทรวงสาธารณสุข เปิดเผยภายหลังการประชุมเชิงปฏิบัติการการป้องกันและควบคุมการแพร่ระบาดไวรัสโคโรนาในประเทศไทย ร่วมกับหน่วยงานที่เกี่ยวข้องว่า ขอให้ทุกกระทรวงฯ ตระหนักถึงความสำคัญในการช่วยกันสกัดกั้นไม่ให้เชื้อไวรัสแพร่ระบาด ขณะที่สถานการณ์ล่าสุดในวันนี้พบผู้ป่วยยืนยันการติดเชื้อโคโรนาจำนวนทั้งสิ้น 8 ราย โดยได้รับเชื้อขณะที่อยู่ต่างประเทศและได้เดินทางกลับมาประเทศไทย โดยจุดคัดกรองของกรมควบคุมโรคสามารถคัดแยกตัวผู้ป่วยมารับการรักษาได้ ซึ่งขณะนี้สามารถกลับบ้านไปแล้ว 5 ราย และอีก 3 ราย กำลังรักษาอยู่ในโรงพยาบาลของกระทรวงสาธารณสุข ยืนยันไม่มีผู้ป่วยรายใดได้รับเชื้อไวรัสโคโรนาขณะที่อยู่ในประเทศไทย อย่างไรก็ตามขอให้นักท่องเที่ยวที่เดินทางมาจากต่างประเทศ หากรู้สึกว่ามีอาการป่วยให้รีบมาติดต่อกับเจ้าหน้าที่เพื่อเข้ารับการรักษาอย่างทันท่วงที พร้อมขอประชาชนปฏิบัติตัวตามคำแนะนำของเจ้าหน้าที่ โดยใช้ชีวิตอย่างถูกหลักอนามัย กินของร้อน ใช้ช้อนกลาง หลีกเลี่ยงการไปในที่ชุมชนที่มีความแออัด ตลอดจนสวมหน้ากาก และสังเกตคนรอบข้างหากมีอาการ แนะให้ไปตรวจสุขภาพที่โรงพยาบาลสำหรับมาตรการควบคุมโรคใน 5 สนามบินหลัก อาทิ สนามบินสุวรรณภูมิ สนามบินดอนเมืองและสนามบินภูเก็ต ได้ทำการตรวจคนเข้าประเทศสะสมมาตั้งแต่วันที่ 3 มกราคมถึงปัจจุบัน ทั้งหมด 21,522 ราย ซึ่งได้มีการแจกการ์ดคำแนะนำในเรื่องการดูแลสุขภาพให้กับผู้โดยสารทุกคนที่เดินทางเข้าเมืองให้ปฎิบัติตามที่ให้คำแนะนำมาโดยตลอดนอกจากนี้ รองนายกรัฐมนตรี ยืนยันว่า ขณะนี้ได้มีการเชิญแพทย์ที่มีความเชี่ยวชาญเกี่ยวกับโรคดังกล่าว มาติดตามสถานการณ์ ทำให้มั่นใจได้ว่า ยังสามารถควบคุมสถานการณ์ได้ สำหรับโอกาสที่เชื้อไวรัสจะมีความรุนแรงเพิ่มขึ้นหรือไม่นั้น ขึ้นอยู่ที่มาตรการคัดกรองคัดแยกผู้ป่วย ซึ่งขณะนี้จุดคัดกรองมีความพร้อม 100% จึงขอประชาชนอย่าวิตกกังวล เนื่องจากทุกรายที่ได้รับการรักษาอาการดีขึ้นและหายเป็นปกติอย่างไรก็ตาม หากเมื่อถึงเวลาที่ต้องใช้มาตรการใดที่เหมาะสมต่อสถานการณ์ในแต่ละวัน ทางกระทรวงสาธารณสุขจะไม่รีรอ หากจะต้องใช้มาตรการรุนแรง ก็พร้อมดำเนินการทันทีเนื่องจากกระทรวงสาธารณสุขเห็นความสำคัญของสุขภาพประชาชนเป็นอันดับแรกขณะเดียวกันกระทรวงสาธารณสุข ได้มอบให้กรมควบคุมโรคจัดแถลงข่าวเพื่อเป็นข้อมูลอัพเดทให้ประชาชนได้รับทราบถึงสถานการณ์ความเป็นจริง โดยอย่าหลงเชื่อข่าวที่แชร์มาจากโซเชียลเพราะอาจทำให้เกิดความตื่นตระหนกมากกว่าสถานการณ์ที่เกิดขึ้น